Betogings op N2 ‘blote misdaad’(Foto: Sphiwe Hobasi/Twitter) Die Bitou-munisipaliteit in Plettenbergbaai in die Wes-Kaap sê hy beskou die afgelope twee dae se optrede op die N2 nie meer as ŉ diensleweringsbetoging nie, maar as misdadigheid. “Die oorweldigende getuienis dui daarop dat hierdie blote misdaad is wat boonop gepaard gaan met geweld, stropery, diefstal en vandalisme, asook opsetlike saakbeskadiging van openbare en staatseiendom. “Daar is ŉ algehele verontagsaming van die verliese wat gely word en enorme ontwrigting wat vir sakelui, hulle werkers en gesinne veroorsaak word,” het die Bitou-munisipaliteit Donderdag in ŉ verklaring gesê. Die N2 by Plettenbergbaai, tussen die Shell Ultra City en Kwanokuthula, bly gesluit en die veiligheid van voetgangers en motoriste op die pad bly ŉ groot probleem. Die munisipale kantoor op Plettenbergbaai is ook steeds gesluit en die plaaslike owerheid het om verskoning gevra vir die ongerief. Die munisipaliteit het bygevoeg ŉ kantoor van sy jeug- en sportontwikkelingsbeampte Donderdag in die vroeë oggendure geplunder, gestroop en aan die brand gesteek, terwyl verskeie ander ondernemings in die dorp se nywerheidsgebied óók geplunder is. “Die skade en verliese gaan waarskynlik miljoene rande beloop,” aldus die munisipaliteit. Die polisie het sy teenwoordigheid in die omgewing intussen vergroot. (Foto: Snazo Gulwa/Twitter) “Dié misdadige optrede word ten sterkste veroordeel en ŉ beroep word op ooggetuies gedoen om met inligting na vore te kom sodat die skuldiges voor stok gekry kan word. Bitou gee intussen sy volle samewerking aan die polisie.” ŉ Vergadering gistermiddag tussen die betogers en die munisipaliteit het op ŉ dooiepunt uitgeloop. Tydens die vergadering het betogers geëis dat Dave Swart, ŉ DA-raadslid in wyk 2 en Anne Windvogel, ŉ DA-raadslid in wyk 4, bedank. Die munisipaliteit sê egter hy is nie by magte om raadslede te herroep nie en dat enige besluit daaroor by die betrokke politieke party berus. Luidens berigte is die lughawepad by Knysna, wat as alternatiewe roete vir die N2 gebruik is, intussen ook gesluit.